In med d’instrucziun davart il rumantsch
Il project principal da la Pro Svizra Rumantscha per ils proxims onns

(anr/gc) 

La Pro Svizra Rumantscha (PSR) ha gì sco finamira oriunda ina gasetta rumantscha dal di. Tras La Quotidiana è quai desiderat vegnì realisà. La PSR sustegna vinavant fitg La Quotidiana. Dentant ha la PSR diversifitgà ses radius d’acziun tras projects e mesiras per rinforzar la Rumantschia. 

Sensibilisar per ils problems da minoritads
Il president da la PSR, Arno Berther, Sedrun, ha introducì la radunanza annuala il venderdi passà a Cuira cun la constataziun che l’onn passà haja purtà bleras novas negativas davart il rumantsch. Decisiv restia dentant il positiv che mintgin possia e veglia prestar sez persuenter. Era la PSR contribueschia a reducir quest deficit tras sia activitad dad infurmaziun e sensibilisaziun per problems da minoritads linguisticas insumma. Tras edir in med d’instrucziun per scolas d’ordaifer noss territori davart il rumantsch vuless la PSR realisar quai sin ina vasta basa. Il seminari schurnalistic, che la PSR haja arranschà l’atun passà – ensemen cun la redacziun da La Quotidiana – haja servì da promover da leger l’entira gasetta. Era sur la Interreg III haja ins contacts cun la regiun da las Dolomitas per rinforzar là la pressa. Paisa dat la PSR era da sa preschentar sin l’internet.

Per infurmar davart il rumantsch anorvers
La PSR ha elavurà in concept per edir en moduls in med d’instrucziun per il stgalim superiur da la scola populara na rumantscha. Quel vegn edì l’emprim per tudestg e pli tard era en franzos e talian. Finamira è da far enconuschenta la Rumantschia sur la scola en tut la Svizra. Persuenter datti era contribuziuns finanzialas tant sco segiradas. Ils custs èn calculads cun 120 000 francs. En trais onn quintan ins dad avair realisà quel med d’instrucziun. La PSR persequitescha era il svilup tar La Quotidiana. Ensemen cun la anr e la LR dat ella sustegn a quella gasetta ch’è da gronda impurtanza per noss linguatg. Meglierar vul la PSR era la atgna cumparsa en la publicitad. Quai duai succeder tras in fegl d’infurmaziun u ina broschura. Era per quest onn è previs in seminari schurnalistic. En mira han ins da far quel per persunas che vulessan scriver. En la discussiun è la gronda muntada dal med d’infurmaziun ed instrucziun davart il rumantsch anorvers vegnida punctuada. Tal possia render buns e necessaris servetschs. Era la muntada da La Quotidiana vegn punctuada e ch’i saja da far tut il pussaivel per che quella possia cuntinuar. Diversas propostas e mesiras èn vegnidas fatgas.

Fatg in pitschen gudogn
Il quint da la PSR per 2002 serra – tar entradas da 16 500 ed expensas da 13 000 – cun in gudogn da 3500 francs. Tar l’administraziun haja ins pudì spargnar. Per preparar il nov med d’instrucziun èn 5000 francs vegnids mess a disposiziun. La facultad da la PSR muntava per la fin da l’onn a pli che 14 000 frs. Il preventiv da 2003 calculescha cun in gudogn da 600 francs. Las contribuziuns dals commembers restan sco fin ussa: 30 francs per singuls, 50 per consorts e 120 per persunas giuridicas.